“ทอง” ปิดลบ 5.8 เหรียญ เหตุดอลล์แข็งสกัดแรงซื้อ
“ทอง” ปิดลบ 5.8 เหรียญ เหตุดอลล์แข็งสกัดแรงซื้อ โดยสัญญาทองคำตลาด COMEX ส่งมอบเดือนส.ค. ลดลง 5.8 ดอลลาร์ หรือ 0.32% ปิดที่ 1,801.5 ดอลลาร์/ออนซ์
“ทอง” ปิดลบ 5.8 เหรียญ เหตุดอลล์แข็งสกัดแรงซื้อ โดยสัญญาทองคำตลาด COMEX ส่งมอบเดือนส.ค. ลดลง 5.8 ดอลลาร์ หรือ 0.32% ปิดที่ 1,801.5 ดอลลาร์/ออนซ์
2 ก.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดลดลงในวันศุกร์ (1 ก.ค.) เนื่องจากการแข็งค่าของสกุลเงินดอลลาร์เป็นปัจจัยถ่วงตลาด โดยการแข็งค่าของดอลลาร์ส่งผลให้สัญญาทองคำซึ่งกำหนดราคาเป็นดอลลาร์นั้น มีราคาแพงขึ้น และไม่น่าดึงดูดใจสำหรับนักลงทุนที่ถือสกุลเงินอื่น ๆ
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. ลดลง 5.8 ดอลลาร์ หรือ 0.32% ปิดที่ 1,801.5 ดอลลาร์/ออนซ์ ซึ่งเป็นระดับปิดต่ำสุดนับตั้งแต่เดือนก.พ. 2565 และปรับตัวลง 1.6% ในรอบสัปดาห์นี้
โดยสัญญาโลหะเงินส่งมอบเดือนก.ย. ลดลง 68.5 เซนต์ หรือ 3.37% ปิดที่ 19.667 ดอลลาร์/ออนซ์ ,สัญญาพลาตินัมส่งมอบเดือนต.ค. ลดลง 24 ดอลลาร์ หรือ 2.68% ปิดที่ 871.3 ดอลลาร์/ออนซ์ ,สัญญาพัลลาเดียมส่งมอบเดือนก.ย. เพิ่มขึ้น 22.00 ดอลลาร์ หรือ 1.2% ปิดที่ 1,938.10 ดอลลาร์/ออนซ์ และสัญญาทองคำปรับตัวลงต่ำกว่าระดับ 1,800 ดอลลาร์ในระยะสั้น ๆ โดยแตะระดับ 1,783.40 ดอลลาร์ซึ่งเป็นระดับต่ำสุดนับตั้งแต่เดือนม.ค. 2565 โดยถูกกดดันจากการแข็งค่าของสกุลเงินดอลลาร์
ขระที่ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน พุ่งขึ้น 0.43% แตะที่ 105.1400 ในวันศุกร์
อย่างไรก็ตาม ข้อมูลเศรษฐกิจที่เปิดเผยในวันศุกร์ช่วยหนุนราคาทอง โดยเอสแอนด์พี โกลบอลเปิดเผยดัชนีผู้จัดการฝ่ายจัดซื้อ (PMI) ภาคการผลิตของสหรัฐลดลงสู่ 52.7 ในเดือนมิ.ย. จาก 57.0 ในเดือนพ.ค. และสูงกว่าเล็กน้อยเมื่อเทียบกับข้อมูลขั้นต้นที่ 52.4  ซึ่งบ่งชี้ว่า การผลิตของสหรัฐขยายตัวในอัตราต่ำสุดในรอบเกือบ 2 ปี
ส่วนสถาบันจัดการด้านอุปทานของสหรัฐ (ISM) เปิดเผยว่า ดัชนีภาคการผลิตของสหรัฐดิ่งลงสู่ระดับ 53.0 ในเดือนมิ.ย. ซึ่งเป็นระดับต่ำสุดในรอบ 2 ปี หรือนับตั้งแต่เดือนมิ.ย.2563 และต่ำกว่าที่นักวิเคราะห์คาดการณ์ที่ระดับ 54.9 จากระดับ 56.1 ในเดือนพ.ค. โดยดัชนีภาคการผลิตได้รับผลกระทบจากการชะลอตัวของคำสั่งซื้อใหม่ ซึ่งหดตัวลงเป็นครั้งแรกในรอบ 2 ปี ขณะที่การจ้างงานปรับตัวลงเช่นกัน
อย่างไรก็ดี ดัชนียังคงอยู่สูงกว่าระดับ 50 ซึ่งบ่งชี้ว่าภาคการผลิตของสหรัฐยังคงมีการขยายตัว